**PRIPOMBE IN VPRAŠANJA V ZVEZI Z OBRAZCI SODO IN POSTOPKI SPREMEMB NA MM**

pri urejanju sprememb odjemalcev/lastnikov/ostalih podatkov pri distribucijskih podjetjih nastajajo težave in zavrnitve zaradi neenotne obravnave oddanih zahtev za spremembo.

1. **SPREMEMBE PODATKOV ODJEMALCA (ime, priimek, naslov … )**

Vloge za spremembo podatkov odjemalca pred redno menjavo dobavitelja vlagamo na Perun (aplikacija Sprememba pogodbe o dostopu), spremljamo jih vsakodnevno. Če vloga ni rešena pred 10. v mesecu, se menjava dobavitelja bistveno zavleče. Ni postavljenega roka, ki ga ima distribucija za uskladitev podatkov. Postopek ni poenoten (Elektro Gorenjska in Elektro Celje vlog običajno ne zavračata, nimamo pa podatka, ali so rešene, ostale distribucije zavrnejo vlogo z opombo, npr: »urejeno, dajte v redno menjavo«).

*Odgovor:*

*SODO je pripravil predlog za novi obrazec, in sicer 11.1 Izjava odjemalca o spremembi osebnih podatkov. Obrazec je namenjen spreminjanju oz. uskladitvi podatkov: ime, priimek, naslov in kraj lastnika oz. plačnika in velja samo za fizične osebe. Uskladitev je mogoča samo v okviru iste davčne številke, ki mora biti navedena na obrazcu.*

*Vlogo za uskladitev partnerja lahko vloži novi ali obstoječi dobavitelj s pooblastilom.*

*Dva procesa: sprememba podatkov ki se izvede preko* ***spremembe naziva ali naslova podjetja/fizične osebe****, in nato menjava dobavitelja, oba procesa se izvajata v okviru rokov za menjavo dobavitelja.*

*Dobavitelji bodo o spremembi podatkov odjemalca obveščeni preko potrditve/zavrnitve.*

1. **SPREMEMBA APLIKACIJE SPREMEMBA POGODBE O DOSTOPU NA PERUNU**

* Pri oddaji zahtev na Perun je nujna izbira vrste obračuna, česar pa ne urejamo v imenu stranke in se pri spremembah lastnika/odjemalca/naslova … ne spreminja.

*Odgovor:*

*Doda se možnost izbire »obstoječ«, ki zagotovi, da se za novega plačnika uporabi ista vrsta obračuna, kot je bila pred spremembo na merilnem mestu. V kolikor nameščena oprema omogoča, se sprememba vrste obračuna ob menjavi plačnika izvede brez naročilnice in plačila, sicer se mora priložiti naročilnica.*

* Ni niti možnosti brisanja/spreminjanja oddanih vlog, kar pa potrebujemo, če se pri oddaji zmotimo. V teh primerih moramo čakati distribucijo, da zahtevo zavrne in šele nato lahko zahtevo ponovno oddamo.

*Odgovor:*

*Predlagana je sprememba programa Sprememba pogodbe o uporabi sistema – Pregled zahtev. V primeru, ko ima zahteva status Oddana zahteva, je mogoče zahtevo preklicati (stornirati) ali spremeniti oz. dopolniti podatke.*

* Tipka »enter« odda vlogo.

*Odgovor:*

*SODO predlaga spremembo programa Sprememba pogodbe o uporabi sistema, in sicer: zahteva za spremembo pogodbe o uporabi sistema se ne vnese s pritiskom na tipko Enter. Uporabnik mora vnos zahteve potrditi s tipko Vnos zahteve.*

* Pri uporabljanju Peruna seja prehitro poteče, zato je vsakič znova potrebno zaganjati aplikacijo. Čas poteka bi bilo potrebno podaljšati.

*Odgovor:*

*Smo testirali – čas do poteka aplikacije znaša ca. 30 minut. Smatramo, da ni potrebe za podaljšanje časa.*

1. **NOVI SODO OBRAZCI**

* Elektro Celje je brez opozorila pričel zavračati vse vloge, ki poleg zahtevane dokumentacije niso imele obrazca Vloga za spremembo lastništva na merilnem mestu. Podatki na vlogi se ponavljajo, do omenjenega trenutka so bile zahteve brez priloženega obrazca sprejete in odobrene. Ostale distribucije ne zahtevajo tega obrazca.

*Odgovor:*

*Ne drži. Odgovore na to temo smo vam že posredovali z obrazložitvijo, da ne gre za zavrnitve zahtev, ker niso bili priloženi obrazci SODO, ampak, ker vsebina obrazcev ni ustrezala zahtevi.*

*Po uskladitvi obrazcev SODO z EDP-ji in dobavitelji bomo predpisali uporabo večine obrazcev SODO.*

*Dogovor na predstavitvi dne 8.6.2016: Petrol posreduje primere, ko Elektro Celje še vedno zahteva nove obrazce.*

* Imeli smo nekaj primerov, ko je Elektro Celje zahtevo za spremembo zavrnil zaradi napačnega naziva MM, ki ga novi lastnik zapiše na Vlogo za spremembo lastništva na merilnem mestu. Novi lastnik je naziv MM prepisal iz računa prejšnjega lastnika, saj nima podatka o tem kakšen bo naziv merilnega mesta po spremembi. Definirajte, kako novi lastnik poimenuje naziv merilnega mesta na vlogi.

*Odgovor:*

*Pripomba je sprejeta in je že upoštevana pri spremembi obrazca 1.1 Vloga za spremembo lastništva na merilnem mestu z opombo: Sprememba naziva merilnega mesta se izvede po presoji distribucijskega operaterja (navedeno ni razlog za zavrnitev vloge).*

* Elektro Celje je pričel (3. 5. 2016) zavračati vse vloge, ki, v primeru, ko je lastnikov več, nimajo priloženega Soglasja solastnikov za evidentiranje uporabnika sistema. Naši obrazci (soglasje) ne zadostujejo več. Pri ostalih distribucijah teh težav ni, soglasje lahko napiše tudi vsak odjemalec sam.

*Odgovor:*

*Z objavo obrazcev SODO in uporabo od 1. 9. 2016 se uveljavlja uporaba obrazca 7.1 Soglasje solastnikov za evidentiranje lastnika merilnega mesta oz. drugo enakovredno pooblastilo solastnikov.*

* Na obrazcu Soglasje solastnikov za evidentiranje uporabnika sistema je zapisano: »Podano soglasje je veljavno, v kolikor je soglasje podano s strani solastnikov, katerih idealni deleži sestavljajo več kot polovico vrednosti nepremičnine, in sicer vse do dneva predložitve nove pogodbe o uporabi sistema.« S strani SODO smo prejeli odgovor, da v kolikor podpisnikov delež znaša 50 % in več, soglasje ni potrebno. Elektro Celje zahteva soglasje podpisano s strani VSEH solastnikov, ne le večinskih.

*Odgovor:*

*Potrebno je soglasje vseh solastnikov (100%).*

*Besedilo na obrazcu:*

*Spodaj podpisani solastniki merilnega mesta, s podpisom tega pooblastila dovoljujemo pooblaščencu kot lastniku merilnega mesta (ime in priimek) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, da je evidentiran v enotnem registru merilnih mest distribucijskega operaterja kot lastnik merilnega mesta in da na osnovi* ***tega soglasja vseh solastnikov (soglasje v 100 %),*** *sklene novo pogodbo o uporabi sistema ter v svojem imenu ureja vse zadeve na navedenem merilnem mestu …*

* Na obrazcu Soglasje lastnika (imetnika soglasja za priključitev) za evidentiranje plačnika podatki o lastniku merilnega mesta niso obvezni za izpolnjevanje. Predlagamo, da odstranite opombo \*podatki niso obvezni za izpolnjevanje, saj mora obrazec podpisati tudi lastnik in je smotrno, da so podpisnikovi podatki zavedeni na obrazcu.

*Odgovor:*

*Pripomba je sprejeta in je že upoštevana pri spremembi obrazca 2.1 Soglasje lastnika (imetnika soglasja za priključitev) za evidentiranje plačnika z opombo: Podatki se morajo ujemati s podatki v enotnem registru merilnih mest distribucijskega operaterja.*

* Imeli smo primer, ko je Elektro Celje zahteval, da obrazec Soglasje lastnika (imetnika soglasja za priključitev) za evidentiranje plačnika izpolnijo vsi solastniki, kljub temu da je bil kot plačnik zaveden le en izmed lastnikov. Ali je obrazec dolžan izpolniti le tisti lastnik, ki je v sistemu SODO zaveden kot lastnik/plačnik, ali vsi solastniki?

*Odgovor:*

*Soglasje solastnikov je podano že z obrazcem 7.1 Soglasje solastnikov za evidentiranje lastnika merilnega mesta. V nasprotnem primeru bi šlo za podvajanje soglasij.*

Do uskladitve, rešitev, odgovorov, točnih navodil prosimo, če se upoštevajo in odobrijo prejete vloge tudi brez novih obrazcev (vloge, kakršne smo oddajali do sedaj). Neenotna navodila, različne zahteve distribucij, zavračanje vlog ipd. povzroča zmedo in slabo voljo pri odjemalcih, kar zagotovo ni naš namen.

V primerih, ko se stranka pritoži in obrne neposredno na SODO ali distribucijo, se zahteve običajno rešijo, kljub nepopolni dokumentaciji.

*Odgovor:*

*Po uskladitvi obrazcev SODO z EDP-ji in dobavitelji bomo predpisali uporabo obrazcev SODO.*

1. **ROK ZA ODDAJO POPOLNIH VLOG ZA SPREMEMBO LASTNIKA / ODJEMALCA / NASLOVA / PODATKOV … NA MERILNEM MESTU**

Rok za oddajo vlog se razlikuje od distribucije do distribucije. Elektro Primorska upošteva prejeto vlogo največ 8 dni od primopredaje (popisa števcev), Elektro Celje upošteva vloge, ki niso starejše od 30 dni, Elektro Ljubljana upošteva stanje števca na primopredajnem zapisniku.

Prosimo za upoštevanje in odobritev vlog, tudi če je stanje števca oz. primopredaja nepremičnine starejša od 8 dni. Rok 8 dni se je izkazal kot zelo kratko obdobje za novega lastnika, ki mora izpolniti vrsto obrazcev ter posredovati popolno vlogo. V tem roku 8 dni je zajet tudi čas, ki ga ima dobavitelj za oddajo popolne vloge na Perun. Prosimo za uskladitev roka oddaje pri vseh distribucijah.

*Odgovor:*

*Sprememb podatkov, potrebnih za obračun na merilnem mestu, vključno s števčnim stanjem, ki jih javi dobavitelj ali odjemalec v roku 30 dni po nastali spremembi, se v skladu z 148. členom EZ-1 ne sme zavrniti.*

*Zakonska podlaga za odločitev je popolnoma jasen, razumen in izvedljiv rok v EZ-1, ki je hierarhično nad SPDOEE in je skladen s SONDO.*

*Družbi Elektro Primorska, d. d. se naloži, da v roku 7 dni po prejemu tega obvestila SODO ne sme več zavrniti zahtev dobavitelja ali odjemalca z razlogom, da vloga ni podana v osmih dneh po nastali spremembi.*

1. **SPREMEMBA LASTNIKA MERILNEGA MESTA – NOVI LASTNIK NE UREDI SPREMEMBE PRAVOČASNO**

Zamik obračuna med odjemalci povzroča reklamacije računov, slabo voljo med odjemalci, saj tako novi kot prejšnji lastnik podpišeta primopredajni zapisnik, katerega stanje števca se v tem primeru ne upošteva.

Ko smo prosili SODO za odgovor, na katerega se lahko poleg členov EZ-1 opremo, smo prejeli odgovor, naj stranko napotimo na distribucijsko enoto in se bo sprememba za nazaj vključno z obračunom uredila.

Delno bi se zadeve rešile, če bi novi lastnik imel na razpolago več časa za oddajo popolne vloge, oz. bi se ob spremembi upoštevalo stanje števca na primopredajnem zapisniku. V primeru odklopa merilnega mesta (ko odstopimo od pogodbe, saj z novim lastnikom nimamo sklenjene pogodbe o dobavi električne energije) se opremo na 151. člen novega EZ-1 (»Zaključni odčitek merilne naprave je SODO dolžan opraviti najkasneje v petih delovnih dneh pred ali po zadnjem dnevu v mesecu, ki sledi mesecu, v katerem je bil obveščen o odstopu, oziroma po zadnjem dnevu dobave, če je bila že prej urejena zamenjava dobavitelja ali sklenjena nova pogodba o dobavi z obstoječim dobaviteljem.«).

*Odgovor je podan že v predhodni točki.*

1. **PRIKLOPI**

* Nekatere distribucije zahtevajo, da je pred prihodom stranke na področno enoto že vložena zahteva za priklop s strani dobavitelja, drugače priklopa ne uredijo, kljub temu da ima stranka fizični izvod pogodbe o dobavi s seboj.

Nekatere distribucije priklop uredijo na podlagi fizične pogodbe – oddana zahteva na Perun ni pogoj za priklop.

*Odgovor:*

*Na sestankih smo soglasno dogovorili, da ni obvezno, da je za potrebe priklopa pogodba o dobavi elektrike predhodno evidentirana v Perun, ampak zadošča, da odjemalec priloži kopijo pogodbe o dobavi k vlogi za priključitev. Na sestankih sta sodelovala tudi kolega iz ELGO, ki bosta poskrbela za enotno izvajanje na tem področju.*

*Dogovor na predstavitvi dne 8.6.2016: Petrol posreduje SODO primere.*

* Pri oddajanju zahtev za priklop je potrebno izbrati vrsto obračuna, običajno pa pri novih priklopih nimamo podatka o št. tarif.

*Odgovor:*

*Število tarif kot obvezen podatek se naj pri prvem priklopu umakne, saj se za obračun omrežnine uporabi tisti podatek o številu tarif, ki ga izbere odjemalec ob prevzemu merilnega mesta.*

*Sicer pa dobavitelji ne dajejo popolne dokumentacije za prvi priklop, temveč posredujejo le pogodbo o dobavi (čakalnica pogodb op.), zato takšna vloga (samo pogodba) ne bi smela vplivati na izbiro tarife.*

* Način določanja SB/LB

*1. Samo za dobavitelje, ki imajo ustrezno urejeno zaračunavanje skupne bremenitve (v nadaljevanju: SB) za omrežnino in prispevke s SODO, lahko dobavitelji in odjemalci za merilno mesto izberejo, naročijo in pogodbeni izvajalci nalog distribucijskega operaterja izvajajo SB.*

*2. V primeru priklopa in predhodno evidentirane pogodbe o dobavi na portalu Perun se evidentira in izvaja vrsta bremenitve (SB/LB) omrežnine in prispevkov za merilno mesto, kot jo je na portalu Perun izbral dobavitelj.*

*3. Za prvi priklop v primeru, da pogodba o dobavi ni predhodno evidentirana na portalu Perun, odjemalec sam izbere vrsto bremenitve. Če je ne izbere, distribucijski operater določi SB.*

*4. Za ponovni priklop se določi vrsta bremenitve (SB/LB), kot je bila pred odklopom.*

*Točke 2, 3, in 4 se izvajajo vedno ob upoštevanju ali ima dobavitelj ustrezno urejeno zaračunavanje skupne bremenitve za omrežnino in prispevke s SODO kot je določeno v točki 1.*

1. **POGODBA ZA GOSPODINJSKI OZ. GRADBENI ODJEM**

Nekatere distribucije občasno za spremembo odjema zahtevajo novo pogodbo o dobavi, kljub temu da št. MM ostaja enaka (pogodbe za gradbeni oz. gospodinjski odjem imamo enotne), zato nova pogodba ni potrebna.

*Odgovor:*

*Se strinjamo. Tudi ob prehodu z ostalega odjema na gospodinjski ni potrebna nova pogodba o dobavi. Spremeni se samo omrežnina. Dobavitelj in odjemalec se o tem dogovarjata prosto in neodvisno od distribucijskega operaterja.*

*Dogovor na predstavitvi dne 8.6.2016:*

*Dobavitelj javi SODO v kolikor kateri od EDP-jev dela drugače (če zahteva novo pogodbo).*

*Če gre za začasno soglasje, je nova pogodba potrebna.*

1. **POGODBA O UPORABI SISTEMA KONČNEGA ODJEMALCA**

Nekatere distribucijske enote pogodbe o uporabi sistema pošiljajo direktno odjemalcem v podpis. Prosimo, da se vse pogodbe pošiljajo nam v podpis, saj se v primeru, ko stranka ne vrne pogodbe o uporabi sistema distributerju, sprememba ne uredi kljub oddani popolni vlogi za spremembo lastništva na merilnem mestu. Soglasje odjemalca za to imamo napisano v pogodbi o dobavi.

*Odgovor:*

*Distribucijski operater v pogodbi o dobavi preveri samo nujne vsebine, med katerimi ni omenjenega pooblastila.*

*Dopolnili smo obrazce SODO, s katerimi lahko lastnik pooblasti izbranega dobavitelja elektrike, da v njegovem imenu popiše pogodbo o uporabi sistema, in sicer obrazec 1.1 - Vloga za spremembo lastništva na merilnem mestu in 2.1 - Soglasje lastnika za evidentiranje plačnika.*

1. **PONAREJANJE PODPISOV**

*Odgovor:*

*Distribucijski operater ni pristojen za presojo in preverjanje avtentičnosti podpisa uporabnikov, zato na osnovi predloženih obrazcev uporabnikov, v kolikor ni nepravilnosti v postopku in so obrazci oddani v skladu z določbami energetske zakonodaje in podrednimi predpisi, distribucijski operater zahteve uporabnikov tudi procesno izvede.*

*V kolikor se uporabnik (solastnik) ne strinja z ugotovljenimi zahtevami ali spremembami, ko določenega soglasja kot solastnik za spremembo na merilnem mestu distribucijskemu operaterju ni podal ali da je le-to izkazano z njegovim ponarejenim podpisom, se šteje, da bo distribucijski operater lahko njegovim trditvam sledil šele, ko bo na osnovi ustreznega dokumenta izkazal, da je bila zahteva/sprememba na merilnem mestu podana brez soglasja/pooblastila solastnika.*

*Skladno s tem svetujemo, da v kolikor je solastnik merilnega mesta izvedel spremembo lastništva na merilnem mestu na osnovi ponareditve podpisa, da pri pristojni policijski upravi poda ovadbo suma kaznivega dejanja, poneverbe podpisa. Ustrezen postopek in izdan dokument pristojnega organa, bo za distribucijskega operaterja podlaga, na osnovi katere bo lahko vzpostavljeno prvotno stanje lastništva na merilnem mestu.*

1. **Spremembe na MM v primeru smrti**

*Dokler ni pravnomočnega sklepa sodišča o dedovanju ali sklepa o začasnem upravitelju zapuščine ali začasne odredbe sodišča ostane lastnik na merilnem mestu enak z označbo »pokojni«.*

*Če eden izmed dedičev do izdaje enega izmed zgoraj naštetih dokumentov sodišča želi kljub temu urediti spremembo plačnika, se sprememba plačnika na merilnem mestu dovoli na osnovi priložene smrtovnice, iz katere so razvidni potencialni dediči, ki morajo s spremembo soglašati.*

*Evidentirani plačnik (potencialni dedič) lahko zahteva tudi spremembo naslova za pošiljanje pošte, če s tem soglašajo ostali potencialni sodediči.*

*Mrliški list pa ni podlaga za izvedbo spremembe na merilnem mestu, ampak se označi »pokojni«.*

*Obrazložitev: zahtevamo strinjanje VSEH potencialnih dedičev pred spremembo plačnika, saj tudi za spremembo lastnika zahtevamo soglasje vseh solastnikov.*